Eile paigaldasid töömehed Pärnu Eliisabeti kiriku roosaknale Rait Präätsi loodud vitraai, mis on üks osa 2010. aastaks valmiva uue oreli välisilmest.    Oreli keskel paiknema hakkava vitraai idee kallal alustas meister tööd kaks aastat tagasi. "Esimestest juttudest on tõesti möödunud kaks aastat, kuid aktiivse töö tegime sellel suvel kolme kuuga," rääkis vitraai autor Prääts. Tellimus oli autori sõnutsi ainulaadne, sest vitraa peab oreli üldilmega sulanduma ja dialoogi looma.    "Vitraa kujutab mingi suurema sinise keraja objekti ajutist liikumist valge valguse eest läbi," rääkis Prääts. See on valmistatud sulatamistehnika abil, erineva  värviga klaasid on liidetud tervikuks 760kraadise kuumusega.    Eliisabeti kiriku vitraaorel valmib aastaks 2010, kui Pärnus toimuvad rahvusvahelised hansapäevad. Uuel orelil on 29 kõlavärvi ehk registrit, millele lisanduvad transmissioonid teistest registritest. See laiendab oluliselt kiriku ja linna orelimuusikaalast ampluaad.    Oreli ehitus läheb maksma 3 209 600 krooni, millest Pärnu linnavalitsus on annetanud 901 200 krooni. Uue pilli ehitab OÜ Kriisa Oreliehitus.    Pärnu Postimees, 11. oktoobril 2007